
Εργαστήρι φωτογραφίας από την Κοινο_Τοπία
Η Eταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ www.koinotopia.gr στα πλαίσια των δημιουργικών και πολιτιστικών της δράσεων, ξεκινά εργαστήρι φωτογραφίας. 
Το εργαστήρι θα γίνεται μια φορά τη βδομάδα στον πολυχώρο της Κοινο_Τοπίας, Μαιζώνος 139 και Παντανάσσης 4ος όροφος (έναντι Δημαρχιακού Μεγάρου) στην Πάτρα. Για τη συμμετοχή απαραίτητη είναι η έγκαιρη δήλωση ενδιαφέροντος λόγω περιορισμένου αριθμού. Για την εγγραφή σας μπορείτε να καλέσετε στο 6973.250426 (Νίκος Αναστασόπουλος).  
Η φωτογραφία είναι, ήταν, και παραμένει ένα μέσον επικοινωνίας. Μπορούμε να πούμε εδώ με σιγουριά το γνωστό ‘‘Μία εικόνα ίσον χίλιες λέξεις’’. Η μαγεία της φωτογραφίας σε αντίθεση με τον κινηματογράφο ή την τηλεόραση έχει το χαρακτηριστικό να αποτυπώνει επάνω σε κάποιο μέσο μοναδικές εικόνες στιγμής και αλήθειας. Ούτε περισσότερο αλλά ούτε και τίποτε λιγότερο. Αυτό το μοναδικό ‘’κλικ’’ θα φωτό–γράψει την εικόνα που βλέπουν τα μάτια μας και θα τη διατηρήσουμε αν θέλουμε για πάρα πολλά χρόνια. (βλέπε ωραία τοπία, μοναδικές οικογενειακές και προσωπικές στιγμές κ.λ.π) 

Τα τελευταία χρόνια ζούμε μία δυναμική και σαρωτική αλλαγή με την εξέλιξη της επιστήμης και συγκεκριμένα με την είσοδο στη ψηφιακή εικόνα. Ζούμε μία έκρηξη δημιουργίας εικόνων. Τα μέσα κοινωνικής δικτύωσης έχουν κατακλυσθεί από χείμαρρους φωτογραφιών και φυσικό επόμενο είναι να δημιουργηθούν λέσχες –ομάδες– που να ασχολούνται με αυτό το αντικείμενο. Αρκετοί ασχολούνται έχοντας ως κύριο επάγγελμα αυτό του φωτογράφου ή του δάσκαλου γύρω από την φωτογραφία και ακόμη περισσότεροι για να ικανοποιήσουν μία εσωτερική τους ανθρώπινη ανάγκη αυτή της δημιουργίας της αναγνώρισης αλλά και της επικοινωνίας. 

Σε πολλούς από εμάς γεννιούνται οι απορίες: Τι είναι η φωτογραφία Τέχνη ή Τεχνική; Όλες οι φωτογραφίες είναι ‘’καλές’’; Μπορούμε να κατατάξουμε τις φωτογραφίες με κάποιο τρόπο; Τα κινητά τηλέφωνα μπορούν να έχουν κάποια αξιοπρεπή αποτελέσματα; Όλα αυτά τα ερωτήματα και άλλα ακόμη περισσότερα θα προσπαθήσουμε να τα προσεγγίσουμε στο πρώτο Workshop (εργαστήρι) με θέμα τι άλλο τη φωτογραφία. Τον όλο συντονισμό των παρουσιάσεων και της συζήτησης θα έχει το στέλεχος της Κοινο_Τοπίας και εθελοντής Τουλιάτος Παναγής.

Η φωτογραφία όπως αντιλαμβανόμαστε είναι ένα τεράστιο κεφάλαιο που μπορεί να ‘‘διαβαστεί’’ από πολλές πλευρές όταν αρχίσει κάποιος και εμβαθύνει σε γνώσεις. Εμείς απλώς θα προσπαθήσουμε να έχουμε μία πρώτη επαφή με αυτό. Θα προσπαθήσουμε να κατανοήσουμε βασικές έννοιες.  Όπως με όλα τα πράγματα στη ζωή μας για να πετύχουν θέλουν αγάπη και αφοσίωση έτσι και η φωτογραφία θέλει και αυτή τα δικά της. Με όσους ‘‘περπατήσουμε’’ μαζί αυτούς τους δρόμους καλό θα είναι να έχουμε μαζί μας εκτός από θέληση, υπομονή και τη φωτογραφική μας μηχανή. Στόχος θα είναι όλοι να κερδίσουμε κάτι από αυτή την προσπάθεια.             

